Document ID: /roh_data/filtered/fineweb-2-filterrobots_roh.jsonl.gz/40387

A la squadra naziunala da hockey è gartegiada la revantscha per la terrada da la gievgia cunter la Germania. L’equipa da Patrick Fischer batta ils Tudestgs cun 6:1. Igl è la pli auta victoria dapi 32 onns cunter ils rivals dal pajais vischin. L’emna proxima cuntinueschan las preparativas per il campiunadi mundial cun duas partidas cunter la Lettonia.
Victorias cunter ils Franzos
En il segund gieu da test per il campiunadi mundial han ils Svizzers battì ils Franzos a Basilea cun 4:1. Gia il venderdi sontg aveva la squadra da Patrick Fischer gudagnà a Megève cunter la Frantscha cun 4:2. Ils Svizzers han fatg la differenza – sco gia il venderdi – pir en l’ultim terz. Tranter la 53avla e la 60avla minuta han ils hockeyans svizzers sajettà trais gols. Nando Eggenberger, che aveva manà en avantatg la Svizra en la 19avla minuta, ha era procurà per l’ultim gol e cun quai per il punct final da la partida.